CELEX: 32012D0423
Language: mt
Date: 2012-07-23 00:00:00
Title: Deċiżjoni tal-Kunsill 2012/423/PESK tat- 23 ta’ Lulju 2012 b'appoġġ għan-nonproliferazzjoni ta’ missili ballistiċi fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva u tal-Pożizzjoni Komuni tal-Kunsill 2003/805/PESK

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 196/74
            
         DEĊIŻJONI TAL-KUNSILL 2012/423/PESK
   tat-23 ta’ Lulju 2012
   b'appoġġ għan-nonproliferazzjoni ta’ missili ballistiċi fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva u tal-Pożizzjoni Komuni tal-Kunsill 2003/805/PESK
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28 u l-Artikolu 31(1) tiegħu,
   Billi:
   
               (1)
            
            
               Fit-12 ta' Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni tal-Armi ta' Qerda Massiva (AQM) li l-Kapitolu III tagħha fih lista ta' miżuri li jridu jittieħdu kemm fl-Unjoni Ewropea kif ukoll f'pajjiżi terzi biex tiġi miġġielda tali proliferazzjoni;
            
         
               (2)
            
            
               L-Unjoni qed timplimenta dikn l-Istrateġija b'mod attiv u qed tagħti effett lill-miżuri elenkati fil-Kapitoli II u III tagħha, bħal pereżempju billi jiġu rilaxxati riżorsi finanzjarji b'appoġġ għal proġetti speċifiċi li jwasslu għat-titjib ta' sistema mulilaterali ta' nonproliferazzjoni u miżuri multlilaterali ta' tisħiħ ta' fiduċja. Il-Kodiċi ta' Kondotta tal-Aja kontra l-proliferazzjoni tal-missili ballistiċi (’il-Kodiċi’, jew ’HCoC’) hu parti integrali minn dik is-sistema. Hu għandu l-għan li jipprevjeni u jrażżan il-proliferazzjoni ta' sistemi ta' missili ballistiċi li kapaċi jġorru Armi ta' Qerda Massiva u teknoloġiji relatati;
            
         
               (3)
            
            
               Fis-17 ta' Novembru 2003, il-Kunsill adotta l-Pożizzjoni Komuni 2003/805/PESK (1) fuq l-universalità u t-tisħiħ tal-ftehim multilaterali fil-qasam tan-nonproliferazzjoni tal-armi ta' qerda massiva u l-mod ta' kunsinna tagħhom.
               Dik il-Pożizzjoni Komuni tagħmel appell, fost l-oħrajn, għall-promozzjoni tas-sottoskrizzjoni tal-akbar numru possibbli ta' pajjiżi għall-Kodiċi, b'mod speċjali dawk b'kapaċitajiet ta' missili ballistiċi, kif ukoll għal aktar żvilupp u għall-implimentazzjoni tal-Kodiċi, speċjalment il-miżuri tiegħu ta' tisħiħ ta' fiduċja, u għall-promozzjoni ta' relazzjoni aktar mill-qrib bejn il-Kodiċi u s-sistema mulilaterali tan-NU ta' nonproliferazzjoni;
            
         
               (4)
            
            
               Fit-8 ta' Diċembru 2008, il-Kunsill adotta l-Konklużjonijiet tiegħu u dokument intitolat "Linji ta' azzjoni ġodda mill-Unjoni Ewropea fil-ġlieda kontra l-proliferazzjoni tal-armi ta' qerda massiva u s-sistemi ta' kunsinna tagħhom", li jiddikjara li l-proliferazzjoni tal-AQM u s-sistemi ta' kunsinna tagħhom ikomplu jikkostitwixxu waħda mill-akbar sfidi għas-sigurtà u li l-politika tan-nonproliferazzjoni tikkostitwixxi parti essenzjali mill-Politika Komuni u ta' Sigurtà. Fid-dawl tal-progress li sar u ta' sforzi kontinwi fl-implimentazzjoni tal-"linji ta' azzjoni ġodda", il-Kunsill qabel f'Diċembru 2010 li jtawwal il-perijodu ta' implimentazzjoni tagħhom sa tmiem l-2012;
            
         
               (5)
            
            
               Fit-18 ta' Diċembru 2008, il-Kunsill adotta d-Deċiżjoni 2008/974/PESK (2) b'appoġġ għall-Kodiċi ta' Kondotta tal-Aja kontra l-Proliferazzjoni tal-Missili Ballistiċi fil-qafas tal-implimentazzjoni tal-Istrateġija għas-Sigurtà tal-UE kontra l-Proliferazzjoni tal-Armi ta' Qerda Massiva. Dik id-Deċiżjoni ppermettiet il-promozzjoni b'suċċess tal-universalità tal-Kodiċi u l-konformità mal-prinċipji tiegħu. Bl-għan li l-UE tkompli tippromwovi l-universalità tal-Kodiċi kif ukoll l-implimentazzjoni aħjar u t-titjib tiegħu l-UE għandha bħala prijorità dik li tkompli d-djalogu fost l-Istati firmatarji u dawk li mhumiex firmatarji. Din id-Deċiżjoni ta' segwitu għandha tikkontribwixxi għal dan il-proċess;
            
         
               (6)
            
            
               Lil hinn mill-HCoC, il-proliferazzjoni kontinwa ta' missili ballistiċi li kapaċi jġorru AQM tikkostitwixxi kawża ta' tħassib li qed jiżdied għall-komunità internazzjonali, b'mod partikolari programmi dwar il-missili li jinsabu għaddejjin fil-Lvant Nofsani, fl-Asja tal-Grigal u fl-Asja tan-Nofsinhar, inkluż l-Iran u r-Repubblika Demokratika tal-Poplu tal-Korea;
            
         
               (7)
            
            
               Il-Kunsill tas-sigurtà tan-NU enfasizza fir-Riżoluzzjoni UNSCR 1540 (2004) tiegħu u fakkar mill-ġdid fil-UNSCR 1977 (2011) li l-proliferazzjoni tal-armi nukleari, kimiċi u bijoloġiċi, kif ukoll il-mod ta' kunsinna tagħhom, jikkostitwixxi theddida għall-paċi u s-sigurtà internazzjonali u obbliga lill-Istati, fost l-oħrajn, biex iżommu lura milli jappoġġaw fi kwalunkwe mod atturi mhux Statali milli jiżviluppaw, jakkwistaw, jimmanifatturaw, ikollhom fil-pussess, jittrasportaw, jitrasferixxu jew jużaw armi nukleari, kimiċi jew bijoloġiċi u s-sistemi ta' kunsinna tagħhom. It-theddida kkawżata minn armi nukleari, kimiċi u bijoloġiċi u l-mod ta' kunsinna tagħhom għall-paċi u s-sigurtà internazzjonali ġie affermat mill-ġdid fil-UNSCR 1887 (2009) dwar in-nonproliferazzjoni nukleari u d-diżarm nukleari. Barra minn hekk, il-Kunsill tas-Sigurtà tan-NU ddeċieda fil-UNSCR 1929 (2010), fost l-oħrajn abbażi tar-riżoluzzjonijiet ta' qabel tal-Kunsill tas-Sigurtà, li l-Iran ma għandux ikollu kwalunkwe attività marbuta ma' missili ballistiċi li kapaċi jġorru armi nukleari, inkluż varar bl-użu ta' teknoloġija tal-missili ballistiċi, u li l-Istati għandhom jieħdu l-miżuri kollha meħtieġa għall-prevenzjoni tat-trasferiment ta' teknoloġija jew għajnuna teknika marbuta ma' attivitajiet bħal dawn lill-Iran. Din id-deċiżjoni għandha sservi, b'mod aktar ġenerali, biex tappoġġa firxa ta' attivitajiet immirati biex jiġġieldu kontra l-proliferazzjoni ta' missili ballistiċi.
            
         ADOTTA DIN ID-DEĊIŻJONI:
   Artikolu 1
   1.   Għall-finijiet li tiġi żgurata l-implimentazzjoni kontinwa u prattika ta' ċerti elementi tal-Istrateġija tal-UE kontra l-Proliferazzjoni tal-Armi ta' Qerda Massiva, l-Unjoni għandha:
   
               (a)
            
            
               tappoġġa l-attivitajiet b'appoġġ għall-Kodiċi ta' Kondotta tal-Aja kontra l-proliferazzjoni tal-missili ballistiċi, b'mod partikolari bl-għan li:
               
                           —
                        
                        
                           jiġu promossi l-universalità tal-Kodiċi, u b'mod partikolari s-sottoskrizzjoni għall-Kodiċi mill-Istati kollha li għandhom kapaċitajiet ta' missili ballistiċi;
                        
                     
                           —
                        
                        
                           tiġi appoġġata l-implimentazzjoni tal-Kodiċi;
                        
                     
                           —
                        
                        
                           tissaħħaħ il-viżibbiltà tal-Kodiċi, b'mod partikolari fl-okkażjoni tal-għaxar anniversarju mill-iffirmar tiegħu;
                        
                     
         
               (b)
            
            
               b'mod aktar ġenerali, tappoġġa firxa ta' attivitajiet biex jiġġieldu kontra l-proliferazzjoni ta' missili ballistiċi, immirati partikolarment biex iqajmu kuxjenza dwar din it-theddida, iżidu l-isforzi biex ikabbru l-effettività ta' strumenti multilaterali, jibnu appoġġ għal inizjattivi li jindirizzaw dawn l-isfidi speċfiċi u jgħinu pajjiżi interessati biex isaħħu b'mod nazzjonali r-reġimi rilevanti tagħhom ta' kontroll tal-esportazzjoni.
            
         2.   F'dan il-kuntest, il-proġetti li għandhom jiġu appoġġati mill-Unjoni għandhom ikopru l-attivitajiet speċifiċi li ġejjin:
   
               (a)
            
            
               Attivitajiet b'appoġġ għall-Kodiċi:
               
                           —
                        
                        
                           It-tħejjija u l-pubblikazzjoni ta' "pakkett ta' merħba" għal attivitajiet ta' sensibilizzazzjoni lejn Stati mhux firmatarji, waqt li jfakkru wkoll l-obbligi ta' Stati firmatarji;
                        
                     
                           —
                        
                        
                           L-organizzazzjoni ta' avvenimenti sekondarji ta' sensibilizzazzjoni fi Vjenna fil-marġini tal-laqgħa annwali tal-HCoC tal-istati firmatarji;
                        
                     
                           —
                        
                        
                           L-organizzazzjoni ta' avvenimenti sekondarji ta' sensibilizzazzjoni b'appoġġ għall-HCoC fil-marġini tal-Ewwel Kumitat tal-Assemblea Ġenerali tan-NU;
                        
                     
                           —
                        
                        
                           L-organizzazzjoni ta' massimu ta' tliet seminars reġjonali ta' sensibilizzazzjoni bbażati fuq il-prijoritajiet tal-UE (possibbilment l-Asja, il-pajjiżi tal-Golf u l-Amerika Latina);
                        
                     
                           —
                        
                        
                           It-tħeġġiġ ta' rappreżentanti ta' Stati firmitarji u dawk mhux firmatarji minn pajjiżi li qed jiżviluppaw biex jattendu l-laqgħat annwali u s-seminars ta' sensibilizzazzjoni tal-HCoC;
                        
                     
                           —
                        
                        
                           L-organizzazzjoni ta' sessjonijiet ta' sensibilizzazzjoni għal Stati li reċentement ingħaqdu mal-HCoC biex jingħataw għajnuna biex jissodisfaw l-obbligi tagħhom, inkluż fil-marġini tal-laqgħa annwali tal-HCoC fi Vjenna;
                        
                     
                           —
                        
                        
                           L-appoġġ għall-koordinazzjoni tal-isforzi għall-promozzjoni tal-HCoC mal-attivitajiet tal-Kumitat tan-NU 1540, inkluż permezz tal-finanzjament tal-parteċipazzjoni ta' esperti tal-HCoC fiż-żjarat fil-pajjiżi tal-Kumitat 1540;
                        
                     
                           —
                        
                        
                           L-appoġġ għall-mekkaniżmu sigur ta' informazzjoni u komunikazzjoni bbażat fuq l-internet (e-ICC), inkluż permezz ta' titjib tekniku tas-sit elettroniku;
                        
                     
                           —
                        
                        
                           L-għoti ta' appoġġ finanzjarju għal attivitajiet biex jitfakkar l-għaxar anniversarju tal-Kodiċi.
                        
                     
         
               (b)
            
            
               Attivitajiet b'appoġġ għan-nonproliferazzjoni tal-missili ballistiċi inġenerali:
               
                           —
                        
                        
                           L-organizzazzjoni ta' massimu ta' erba' seminars biex iqajmu kuxjenza dwar il-proliferazzjoni tal-missili ballistiċi fil-marġini ta' fora multilaterali, possibbilment marbuta mal-avvenimenti ta' sensibilizzazzjoni tal-HCoC imsemmija fil-punt (a), bħal seminar fil-marġini tal-AĠNU, il-Konferenza dwar id-Diżarm jew il-Kumitati ta' Tħejjija għat-Trattat dwar in-Nonproliferazzjoni;
                        
                     
                           —
                        
                        
                           L-organizzazzjoni ta' massimu ta' tliet seminars biex iqajmu kuxjenza dwar il-proliferazzjoni tal-missili ballistiċi u jħeġġu diskussjonijiet dwar perspettivi biex tiġi indirizzata aħjar it-theddida tal-proliferazzjoni tal-missili ballistiċi fil-livell reġjonali, possibbilment marbuta ma' avvenimenti ta' sensibilizzazzjoni oħra tal-Unjoni dwar l-HCoC; flimkien mal-Istati konċernati, jistgħu jsiru seminars fl-Asja, ir-reġjun tal-Golf u l-Amerika Latina;
                        
                     
                           —
                        
                        
                           Il-provvediment ta' tliet dokumenti ta' punti ta' riflessjoni dwar il-possibbiltà ta' aktar passi multilaterali biex tiġi evitata t-theddida tal-proliferazzjoni tal-missili u jiġu promossi l-isforzi ta' diżarm fil-qasam tal-missili ballistiċi, li jiffokaw b'mod partikolari fuq miżuri possibbli ta' bini ta' fiduċja; il-possibbilità ta' miżuri vinkolanti fuq missili ballistiċi mill-art għall-art fuq distanza qasira u intermedja; u l-esplorazzjoni tal-possibbiltà tal-adozzjoni ta' fokus reġjonali bħala l-ewwel pass, pereżempju f'reġjuni ta' interess partikolari għall-Unjoni u/jew fejn progress jista' jkun mistenni fil-futur viċin;
                        
                     
                           —
                        
                        
                           L-organizzazzjoni ta' massimu ta' tliet sessjonijiet ta' tqajjim ta' kuxjenza għall-esperti, speċjalment mill-komunitajiet xjentifiċi u/jew tal-ispazju u l-industrija, sabiex jiġu evitati teknoloġija b'użu doppju u t-trasferiment ta' għarfien fi stadju bikri;
                        
                     
                           —
                        
                        
                           It-tħeġġiġ għall-aċċess tal-akkademiċi minn pajjiżi li qed jiżviluppaw li qed jaħdmu fuq in-nonproliferazzjoni tal-missili għal proġetti taċ-Ċentri ta' Eċċellenza tal-Unjoni Ewropea;
                        
                     
                           —
                        
                        
                           F'koordinazzjoni maċ-Ċentri ta' Eċċellenza tal-Unjoni Ewropea, jiġu organizzati missjonijiet ta' esperti mmirati f'pajjiżi barra mill-Unjoni sabiex isir skambju ta' informazzjoni u tagħlimiet meħuda dwar il-kontroll tal-esportazzjoni relatat mat-teknoloġija tal-missili u ma' oġġetti b'użu doppju u jiġu megħjuna jibnu l-kapaċitajiet nazzjonali tagħhom;
                        
                     
                           —
                        
                        
                           L-appoġġ għal taħriġ ta' esperti dwar in-nonproliferazzjoni ballistika, permezz tal-parteċipazzjoni fi programmi tal-Unjoni bħal dak tal-Kulleġġ tal-PESD jew fi programmi tal-Istati Membri tal-UE.
                        
                     
         Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġetti msemmija fl-Artikolu 1(2) għandha titwettaq mill-Fondation pour la recherche stratégique (FRS), li għandha twettaq dan il-kompitu taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti meħtieġa mal-FRS.
   Artikolu 3
   1.   L-ammont ta' referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta' EUR 930 000.
   2.   In-nefqa ffinanzjata mill-ammont stabbilit fil-paragrafu 1 għandha tkun amministrata skont il-proċeduri u r-regoli applikabbli għall-baġit tal-Unjoni.
   3.   Il-Kummissjoni għandha tissorvelja l-ġestjoni adatta tan-nefqa msemmija fil-paragrafu 1. Għal dak l-għan, hija għandha tikkonkludi ftehim ta' finanzjament mal-FRS. Il-ftehim għandu jistipula li l-FRS għandha tiżgura l-viżibbiltà tal-kontribuzzjoni tal-Unjoni, b'mod adegwat għad-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din l-Azzjoni Konġunta. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim.
   Artikolu 4
   1.   Ir-RGħ għandu jirrapporta lill-Kunsill dwar l-implimentazzjoni ta’ din l-Azzjoni Konġunta abbażi ta’ rapporti regolari mħejjija mill-FRS. Dawk ir-rapporti għandhom jiffurmaw il-bażi għall-evalwazzjoni mwettqa mill-Kunsill.
   2.   Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmija fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fil-jum tal-adozzjoni tagħha.
   2.   Din id-Deċiżjoni għandha tiskadi 24 xahar wara d-data tal-konklużjoni tal-ftehimiet ta' finanzjament imsemmija fl-Artikolu 3(3). Madankollu, hija għandha tiskadi sitt xhur wara d-dħul fis-seħħ tagħha jekk sa dakinhar ma jkun ġie konkluż ebda ftehim ta' finanzjament.
   
      Magħmul fi Brussell, it-23 ta’ Lulju 2012.
      
         
            Għall-Kunsill
         
         
            Il-President
         
         C. ASHTON
      
   
   
      (1)  ĠU L 302, 20.11.2003, p. 34
   
   
      (2)  ĠU L 345, 23.12.2008, p.91
   
   
      ANNESS
      
         L-appoġġ tal-UE għan-nonproliferazzjoni ta’ missili ballistiċi fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva u tal-Pożizzjoni Komuni tal-Kunsill 2003/805/PESK
      
      1.   L-OBJETTIVI
      L-Unjoni Ewropea hija promotur b'saħħtu tan-nonproliferazzjoni tal-missili (l-Istrateġija tal-UE kontra l-Proliferazzjoni tal-Armi ta' Qerda Massiva tat-12 ta' Diċembru 2003; il-Pożizzjoni Komuni tal-Kunsill 2003/805/PESK tas-17 ta' Novembru 2003 fuq l-universalità u t-tisħiħ tal-ftehim multilaterali fil-qasam tan-nonproliferazzjoni tal-armi għad-distruzzjoni tal-massa u l-mod ta' kunsinna tagħhom; il-Kunsill approva "Linji ta' azzjoni ġodda mill-Unjoni Ewropea fil-ġlieda kontra l-proliferazzjoni tal-armi ta' qerda massiva u s-sistemi ta' kunsinna tagħhom" fit-8 ta' Diċembru 2008; l-appoġġ tal-UE għar-riżoluzzjoni KSNU 1540 (2004), Imfakkra mill-ġdid fir-riżoluzzjoni KSNU 1977 (2010)).
      L-Unjoni appoġġat bil-qawwa l-Kodiċi ta' Kondotta tal-Aja (HCoC) kontra l-proliferazzjoni tal-missili ballistiċi (“il-Kodiċi” jew “HCoC”) mill-bidu tiegħu u regolarment esprimit tħassib dwar il-proliferazzjoni tal-missili ballistiċi. L-Unjoni Ewropea tqis il-Kodiċi bħala strument multilaterali importanti li għandu l-għan li jrażżan il-proliferazzjoni ta' sistemi ta' missili ballistiċi u teknoloġiji relatati permezz ta' miżuri ta' trasparenza u ta' tisħiħ ta' fiduċja. L-Istati Membri kollha tal-Unjoni Ewropea ffirmaw il-Kodiċi u qegħdin jimplimetaw il-Kodiċi in bona fede.
      Fl-imgħoddi, l-Unjoni ppruvat tegħleb in-nuqqasijiet li kien għad fadal fl-implimentazzjoni tal-Kodiċi u l-universalità tiegħu billi torganizza workshop bejn l-Istati firmatarji u dawk li mhumiex firmatarji tal-Kodiċi fil-marġini tal-Laqgħa annwali tal-2007.
      Imħeġġa mill-eżitu tal-workshop, l-Unjoni Ewropea kompliet bl-inizjattiva tagħha u appoġġat tliet aspetti tal-Kodiċi kif ġej:
      
                  —
               
               
                  L-universalità tal-Kodiċi;
               
            
                  —
               
               
                  L-implimentazzjoni tal-Kodiċi;
               
            
                  —
               
               
                  It-titjib u l-funzjonament imtejjeb tal-Kodiċi.
               
            Din l-azzjoni ttieħdet taħt id-Deċiżjoni tal-Kunsill 2008/974/PESK tat-18 ta' Diċembru 2008, li ppermettiet l-iżvilupp ta' diversi inizjattivi b'appoġġ għall-HCoC inkluż:
      
                  —
               
               
                  l-iżvilupp ta' sit elettroniku apposta U sikur;
               
            
                  —
               
               
                  l-organizzazzjoni ta' diversi avvenimenti sekondarji bl-għan li jippromwovu l-Kodiċi fir-rigward ta' Stati mhux firmatarji fi Vjenna u New York;
               
            
                  —
               
               
                  workshop li jqajjem kuxjenza għal Pajjiżi Afrikani u tal-Lvant Nofsani f'Pariġi;
               
            
                  —
               
               
                  żjara minn osservaturi għas-sit tal-varar ta' Vetturi għall-Varar fl-Ispazju (SLV) fil-Gujana Franċiża (Kourou);
               
            
                  —
               
               
                  tħejjija ta' dokumenti ta' punti ta' riflessjoni.
               
            Dik id-Deċiżjoni ikkontribwixxiet biex titqajjem kuxjenza dwar il-Kodiċi u l-promozzjoni tagħha ma' pajjiżi terzi. Hi appoġġat lil Kosta Rika, l-Ungerija, Franza u r-Rumanija fl-attivitajiet tagħhom bħala Presidenti tal-HCoC. Billi għolliet il-profil tal-HCoC, din iffaċilitat l-adeżjoni ta' membri ġodda għall-Kodiċi.
      Fid-dawl tar-riżultati miksuba, u tal-proliferazzjoni kontinwa ta' missili ballistiċi li kapaċi jġorru AQM li tikkostitwixxi kawża ta' tħassib li qed jiżdied għall-komunità internazzjonali, b'mod partikolari programmi li għaddejjin fil-Lvant Nofsani, fl-Asja tal-Grigal u fl-Asja tan-Nofsinhar, inkluż l-Iran u r-Repubblika Demokratika tal-Poplu tal-Korea dwar il-missili, ser jitwettqu l-azzjonijiet li ġejjin:
      
                  —
               
               
                  appoġġ għall-HCoC;
               
            
                  —
               
               
                  appoġġ għan-nonproliferazzjoni tal-missili ballistiċi;
               
            
                  —
               
               
                  organizzazzjoni ta' avvenimenti ta' sensibilizzazzjoni dwar l-HCoC u n-nonproliferazzjoni tal-missili ballistiċi.
               
            Billi tmur lil hinn mill-promozzjoni biss ta' aderenza għall-Kodiċi, din id-Deċiżjoni l-ġdida tippermetti l-approfondiment tad-dibattitu internazzjonali dwar il-proliferazzjoni tal-missili u l-involviment ta' żoni reġjonali ġodda u komunitajiet ġodda.
      2.   DESKRIZZJONI TAL-PROĠETT
      2.1.   Proġett 1: Appoġġ għall-HCoC
      
      2.1.1.   Objettiv tal-proġett
      
      Il-Kodiċi jirrappreżenta strument importanti biex titrażżan il-proliferazzjoni tal-missili ballistiċi u t-teknoloġiji relatati permezz ta' miżuri ta' bini ta' fiduċja u tat-trasparenza. Madankollu, għandu jsir aktar biex dan jiġi appoġġat, b'mod partikolari bl-għan:
      
                  —
               
               
                  tal-promozzjoni tal-universalità tal-Kodiċi, u b'mod partikolari s-sottoskrizzjoni għall-Kodiċi mill-Istati kollha li għandhom kapaċitajiet ta' missili ballistiċi;
               
            
                  —
               
               
                  tal-appoġġ għall-implimentazzjoni tal-Kodiċi fl-aspetti kollha tiegħu;
               
            
                  —
               
               
                  tar-rinfurzar tal-viżibbiltà tal-Kodiċi, b'mod partikolari fl-okkażjoni tal-għaxar anniversarju mill-iffirmar tiegħu.
               
            2.1.2.   Deskrizzjoni tal-proġett
      
      Il-proġett jipprevedi tliet tipi ta' attivitajiet:
      
                  (a)
               
               
                  it-tħejjija u l-pubblikazzjoni ta' "pakkett ta' merħba" fi ktejjeb stampat u CD jew USB stick għal attivitajiet ta' sesnsibilizzazzjoni fir-rigward ta' Stati mhux firmatarji, waqt li jitfakkru wkoll l-obbligi ta' Stati firmatarji. Ser ikun disponibbli wkoll online, waqt li jkopri l-informazzjoni kollha meħtieġa dwar il-Kodiċi u l-punti ta' kuntatt rilevanti.
               
            
                  (b)
               
               
                  L-appoġġ għall-mekkaniżmu sigur ta' informazzjoni u komunikazzjoni bbażat fuq l-Internet ("electronic Immediate Central Contact" - e-ICC) tal-HCoC, inkluż permezz ta' titjib tekniku tas-sit elettroniku f'kooperazzjoni mill-qrib mal-Ministeru għall-Affarijiet Barranin Awstrijak.
               
            
                  (c)
               
               
                  L-organizzazzjoni ta' avveniment għall-għaxar anniversarju tal-HCoC. L-aġenzija ta' implimentazzjoni ser tipprovdi appoġġ finanzjarju għal attivitajiet biex tfakkar dan l-anniversarju. Dan primarjament ser jieħu l-forma ta' konferenza internazzjonali li ser tiġi organizzata matul ix-xitwa 2012-2013 possibbilment fl-Aja, New York jew Vjenna (għandha tiġi deċiża mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ) f'konsultazzjoni mill-qrib mal-Istati Membri fil-qafas tal-Grupp ta' Ħidma kompetenti tal-Kunsill).
               
            2.1.3.   Riżultati mistennija tal-proġett
      
      
                  —
               
               
                  Użu tal-"pakkett ta' merħba" mill-president tal-HCoC, is-Segretarjat Awstrijak ("Immediate Central Contact" - ICC), l-Unjoni u sħab oħra kif meħtieġ fl-attivitajiet ta' komunikazzjoni tagħhom.
               
            
                  —
               
               
                  Distribuzzjoni wiesgħa tal-"pakkett ta' merħba" waqt l-avvenimenti varji.
               
            
                  —
               
               
                  Aktar żvilupp u aġġornament tas-sit elettroniku apposta tal-HCoC.
               
            
                  —
               
               
                  Jiġi mgħolli l-profil internazzjonali tal-HCoC permezz tal-organizzazzjoni ta' avveniment internazzjonali fl-għaxar anniversarju tiegħu.
               
            2.1.4.   Benefiċjarji tal-proġett
      
      Il-benefiċjarji tal-proġett huma kemm l-Istati firmatarji għall-HCoC kif ukoll dawk li mhumiex.
      2.2.   Proġett 2: Appoġġ għan-Nonproliferazzjoni tal-Missili Ballistiċi
      
      2.2.1   Għan tal-proġett
      
      Lil hinn mill-HCoC, il-proliferazzjoni kontinwa ta' missili ballistiċi li kapaċi jġorru AQM tikkostitwixxi kawża ta' tħassib li qed jiżdied għall-komunità internazzjonali, b'mod partikolari programmi li għaddejjin fil-Lvant Nofsani, fl-Asja tal-Grigal u fl-Asja tan-Nofsinhar, inkluż l-Iran u r-Repubblika Demokratika tal-Poplu tal-Korea dwar il-missili.
      B'mod aktar ġenerali, il-proġett ser jappoġġa firxa ta' attivitajiet biex jiġġieldu kontra l-proliferazzjoni ta' missili ballistiċi, immirati partikolarment biex iqajmu kuxjenza dwar din it-theddida, iżidu l-isforzi biex ikabbru l-effettività ta' strumenti multilaterali, jibnu appoġġ għal inizjattivi li jindirizzaw dawk l-isfidi speċifiċi u jgħinu pajjiżi interessati biex jirrinfurzaw b'mod nazzjonali r-reġimi rilevanti tagħhom ta' kontroll tal-esportazzjoni.
      2.2.2.   Deskrizzjoni tal-proġett
      
      Il-proġett jipprevedi tliet tipi ta' miżuri:
      
                  (a)
               
               
                  Il-pubblikazzjoni ta' dokumenti ta' punti ta' riflessjoni. Suġġetti possibbli jistgħu jinkludu:
                  
                              —
                           
                           
                              miżuri vinkolanti fuq missili ballistiċi mill-art għall-art fuq distanza qasira u intermedja;
                           
                        
                              —
                           
                           
                              passi multilaterali futuri biex tiġi evitata t-theddida tal-proliferazzjoni tal-missili u jiġu promossi l-isforzi ta' diżarm fil-qasam tal-missili ballistiċi, li jiffokaw b'mod partikolari fuq miżuri possibbli ta' bini ta' fiduċja;
                           
                        
                              —
                           
                           
                              mekkaniżmi ta' kontroll għall-esportazzjoni u t-transitu.
                           
                        
            
                  (b)
               
               
                  L-organizzazzjoni ta' tliet sessjonijiet ta' tqajjim ta' kuxjenza dwar tekonoloġija b'użu doppju u kwistjonijiet ta' trasferiment ta' għarfien sabiex jiġu evitati fil-qasam tal-missili ballistiċi. Is-sessjonijiet ser jippermettu l-konsiderazzjoni taż-żewġ xejriet fit-trasferiment tat-tekonolġija tal-missili ballistiċi u x'jista' jiġi promoss biex dan jiġi evitat fi stadju bikri. Għal dan il-għan, l-FRS ser torganizza tliet workshops għal esperti mill-komunitajiet xjentifiċi, spazjali u industrijali ta' Stati firmatarji u mhux firmatarji tal-HCoC.
               
            
                  (c)
               
               
                  Missjonijiet apposta ta' esperti barra mill-Unjoni. F'koordinazzjoni maċ-Ċentri ta' Eċċellenza tal-Unjoni Ewropea, żewġ esperti fuq in-nonproliferazzjoni ta' missili ballistiċi ser imexxu missjonijiet fuq il-post f'pajjiżi li jinsabu fil-mira. Destinazzjonijiet possibbli jistgħu jinkludu, iżda mhux limitati għall-Malasja, l-Emirati Għarab Magħquda, iċ-Ċina, l-Alġerija, l-Afrika t'Isfel, l-Indja, il-Brażil, it-Tajlandja u l-Messiku. Il-lista finali tal-pajjiżi ser tiġi definita f'kooperazjzoni mill-qrib mas-SEAE, kif ukoll l-opportunità ta' inizjattivi konġunti mal-isforzi ta' sensibilizzazzjoni tal-Kumitat tan-NU 1540.
               
            2.2.3.   Riżultati mistennija tal-proġett
      
      
                  —
               
               
                  It-trawwim tan-nonproliferazzjoni tal-missili;
               
            
                  —
               
               
                  Il-promozzjoni ta' sforzi multilaterali li jrażżnu l-proliferazzjoni tal-missili inkluż l-HCoC;
               
            
                  —
               
               
                  It-tħeġġiġ tad-dibattitu dwar inizjattivi ġodda mmirati li jrażżnu l-proliferazzjoni tal-missili;
               
            
                  —
               
               
                  Titqajjem kuxjenza dwar tekonoloġija b'użu doppju u kwistjonijiet ta' trasferiment ta' għarfien sabiex jiġu evitati fil-qasam tal-missili ballistiċi permezz ta' sessjonijiet ta' tqajjim ta' kuxjenza.
               
            2.2.4.   Benefiċjarji tal-proġett
      
      L-Unjoni u l-Istati Membri ser jibbenefikaw mid-dokumenti ta' punti ta' riflessjoni; distribuzzjoni usa' ser tiġi deċiża mir-RGħ f'konsultazzjoni mill-qrib mal-Istati Membri fil-qafas tal-Grupp ta' Ħidma kompetenti tal-Kunsill. Id-Deċiżjoni finali ser tkun ibbażata fuq proposti mill-entità ta' implimentazzjoni skont l-Artikolu 2(2).
      Is-sessjonijiet ta' tqajjim ta' kuxjenza ser ikunu opportunità biex tiġi involuta l-komunità usa' ta' esperti dwar kwistjonijiet ta' spazju u missili billi jsiru sessjonijiet għar-rappreżentanti tal-industrija, tal-komunità tar-riċerka, u lil hinn.
      Il-missjonijiet ta' esperti fil-mira ser jiffokaw fuq Stati mhux firmatarji ewlenin jew fuq atturi reġjonali b'rwol importanti fi trasferimenti teknoloġiċi u attivitajiet marbuta mal-ispazju.
      2.3.   Proġett 3: L-organizzazzjoni ta' avvenimenti ta' sensibilizzazzjoni dwar l-HCoC u n-Nonproliferazzjoni tal-Missili Ballistiċi
      
      2.3.1.   Għan tal-proġett
      
      Dan il-proġett ser iqajjem kuxjenza dwar in-nonproliferazzjoni tal-missili kif ukoll fuq l-HCoC permezz tal-organizzazzjoni ta' bosta avvenimenti li għandhom l-għan li jinvolvu Stati mhux firmatarji. Għal dan il-għan, ser jiġu organizzati avvenimenti fi Vjenna, Ġinevra u New York biex jinvolvu d-delegazzjonijiet tan-NU fil-marġini tal-avvenimenti rilevanti.
      2.3.2.   Deskrizzjoni tal-proġett
      
      Il-proġett ser jipprevedi żewġ tipi ta' attivitajiet:
      
                  (a)
               
               
                  Il-finanzjament ta' sitt avvenimenti ta' sensibilizzazzjoni b'appoġġ għall-HCoC kif ukoll għan-nonproliferazzjoni tal-missili ballistiċi li ser iseħħu fi tlett ibliet:
                  
                              —
                           
                           
                              fi New York, fil-marġini tal-Ewwel Kumitat tal-Assemblea Ġenerali tan-NU jew tal-Kumitati ta' Tħejjija għat-Trattat dwar in-Nonproliferazzjoni;
                           
                        
                              —
                           
                           
                              f'Ġinevra, fil-marġini tal-Konferenza dwar id-Diżarm;
                           
                        
                              —
                           
                           
                              fi Vjenna, fil-marġini tal-HCoC, COPUOS jew attivitajiet oħra rilevanti tan-NU fi Vjenna.
                           
                        Dawk l-avvenimenti jistgħu jieħdu forom differenti:
                  
                              —
                           
                           
                              seminars li jiġbru sa 80 parteċipant minn missjonijiet tan-NU fi New York, Ġinevra u Vjenna madwar grupp magħżul ta' kelliema u uffiċjali tal-Unjoni Ewropea;
                           
                        
                              —
                           
                           
                              ikliet ta' nofsinhar jew ta' filgħaxija fil-magħluq bil-għan li jinvolvu uffiċjali għoljin minn pajjiżi magħżulin madwar rappreżentant għoli tal-UE u esperti.
                           
                        Għaldaqstant, l-entità li timplimenta għal kull avveniment ser tipproponi lir-RGħ lista ta' pajjiżi, li uħud minnhom ser ikunu Stati mhux firmatarji. Dan ser jippermetti li jitlaqqgħu rappreżentanti għoljin li jittrattaw kwistjonijiet ta' nonproliferazzjoni.
               
            
                  (b)
               
               
                  Il-finanzjament ta' tliet seminars ta' sensibilizzazzjoni reġjonali li jistgħu jseħħu fl-Amerika Latina (eż. iċ-Ċili, il-Messiku, l-Arġentina, jew il-Brażil), il-Lvant Nofsani (eż. il-pajjiżi tal-Golf, l-UAE jew il-Ġordan) u l-Asja (eż. Singapor jew l-Vjetnam). L-għażla tal-lokal ser issir bi qbil mar-RGħ, f'konsultazzjoni mill-qrib mal-Istati Membri fil-qafas tal-Grupp ta' Ħidma kompetenti tal-Kunsill. Is-seminar ser ikun iddedikat għal xejriet fil-proliferazzjoni tal-missili u għal mira fuq kwistjonijiet reġjonali u ser jindirizza l-HCoC u informazzjoni prattika dwar li wieħed ikun stat firmatarju.
               
            2.3.3.   Riżultati tal-Proġett
      
      
                  —
               
               
                  Titqajjem kuxjenza dwar ix-xejriet tal-proliferazzjoni tal-missili u b'mod aktar partikolari dwar il-Kodiċi ta' Kondotta kontra l-proliferazzjoni tal-missili ballistiċi (HCoC) fir-rigward ta' Stati mhux firmatarji u għall-promozzjoni ta' diskussjonijiet dwar aktar żviluppi għall-promozzjoni tan-nonproliferazzjoni tal-missili;
               
            
                  —
               
               
                  Jitrawwam dibattitu fi ħdan u barra mill-Unjoni dwar inizjattivi futuri;
               
            
                  —
               
               
                  Jogħla l-profil tal-proliferazzjoni tal-missili bħala sfida strateġika.
               
            2.3.4.   Benefiċjarji tal-proġett
      
      Il-fokus prinċipali ta' dawn l-avvenimenti ser ikun l-Istati mhux firmatarji, għalkemm l-Istati firmatarji jistgħu jkunu assoċjati ma' xi avvenimenti għal raġunijiet ta' politika. Il-parteċipanti għandhom ikunu primarjament esperti governattivi u uffiċjali għolja.
      L-għażla finali tal-Istati benefiċjarji ser issir f'konsultazzjoni bejn l-entità ta' implimentazzjoni u r-RGħ f'konsultazzjoni mill-qrib mal-Istati Membri fil-qafas tal-Grupp ta' Ħidma kompetenti tal-Kunsill. Id-deċiżjoni finali ser tkun ibbażata fuq proposti mill-entità ta' implimentazzjoni skont l-Artikolu 2(2).
      3.   TUL TA' ŻMIEN
      It-tul ta’ żmien totali stmat għall-implimentazzjoni tal-proġett huwa ta’ 24 xahar.
      4.   ENTITÀ IMPLIMENTATTIVA
      Il-FRS ser tiġi fdata bl-implimentazzjoni teknika tal-proġetti.
      L-entità ta' implimentazzjoni ser tħejji:
      
                  (a)
               
               
                  rapporti kull tliet xhur dwar l-implimentazzjoni tal-proġetti;
               
            
                  (b)
               
               
                  rapport finali mhux iktar tard minn xahar mit-tmiem tal-implimentazzjoni tal-proġetti.
               
            Ir-rapporti ser jintbagħtu lir-RGħ.
      L-FRS ser tiżgura l-viżibbiltà tal-kontribuzzjoni tal-Unjoni, b'mod adegwat għad-daqs tagħha.
      5.   PARTEĊIPANTI TERZI
      Il-proġetti ser jiġu ffinanzjati kollha kemm huma permezz ta' din id-Deċiżjoni. L-Esperti mill-Istati firmatarji tal-Kodiċi jew mill-Istati li mhumiex firmatarji jistgħu jitqiesu bħala parteċipanti terzi. Huma ser jaħdmu skont ir-regoli ta’ ħidma standard tal-FRS.